Document ID: 31985R0237

*****
ΚΑΝΟΝΙΣΜΟΣ (ΕΟΚ) αριθ. 237/85 ΤΗΣ ΕΠΙΤΡΟΠΗΣ
της 30ής Ιανουαρίου 1985
για την τροποποίηση του κανονισμού (ΕΟΚ) αριθ. 2167/83 σχετικά με τις λεπτομέρειες εφαρμογής όσον αφορά τη χορήγηση γάλακτος και ορισμένων γαλακτοκομικών προϊόντων στους μαθητές σχολικών ιδρυμάτων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 για την κοινή οργάνωση αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία με τον κανονισμό (ΕΟΚ) αριθ. 1557/84 (2), και ιδίως το άρθρο 26 παράγραφος 4,
Εκτιμώντας:
ότι ο κανονισμός (ΕΟΚ) αριθ. 2167/83 της Επιτροπής (3) καθόρισε τον κατάλογο των προϊόντων που μπορούν να τύχουν της κοινοτικής ενίσχυσης· ότι η πείρα που αποκτήθηκε έδειξε ότι είναι σκόπιμο, στο πλαίσιο μιας ενέργειας προληπτικής ιατρικής για τα νέα παιδιά, τα κράτη μέλη να μπορούν να επιτρέψουν υπό ορισμένους όρους την προσθήκη φθορίου στο αρωματισμένο πλήρες ή ημιαποκορυφωμένο γάλα και στα γιαούρτια που προορίζονται για μαθητές σχολικών ιδρυμάτων·
ότι το άρθρο 7 παράγραφος 4 του κανονισμού (ΕΟΚ) αριθ. 2167/83 προβλέπει ότι η καταβολή της ενίσχυσης πραγματοποιείται από τις αρμόδιες αρχές εντός προθεσμίας 60 ημερών από την ημέρα κατάθεσης της αίτησης· ότι η πείρα που αποκτήθηκε έδειξε ότι σε ορισμένα κράτη μέλη η προθεσμία αυτή είναι πολύ μικρή· ότι είναι σκόπιμο να προβλεφθεί για τα κράτη μέλη αυτά η δυνατότητα να χορηγούν υπό ορισμένους όρους προκαταβολή ύστερα από τη σύσταση ασφαλείας· ότι πρέπει, εξάλλου, να προβλεφθεί μεγαλύτερη ελαστικότητα ως προς την προθεσμία που καθορίστηκε για την κατάθεση της αίτησης ενίσχυσης·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2167/83 τροποποιείται ως εξής:
1. Στο άρθρο 2 προστίθεται η ακόλουθη παράγραφος 3:
«3. Τα κράτη μέλη μπορούν να επιτρέψουν την προσθήκη φθορίου 5 mg κατ' ανώτατο όριο ανά χιλιόγραμμο προϊόντος για τα προϊόντα που αναφέρονται στην κατηγορία Ι στοιχεία γ) και ε) και στην κατηγορία ΙΙ στοιχεία β) και δ) του παραρτήματος του παρόντος κανονισμού.»
2. Στο άρθρο 7 παράγραφος 3, το πρώτο εδάφιο αντικαθίσταται από το ακόλουθο κείμενο:
«Εκτός από περίπτωση ανωτέρας βίας, για να μπορέσει να είναι αποδεκτή η αίτηση καταβολής ενίσχυσης, πρέπει να υποβληθεί το αργότερο την τελευταία ημέρα του τέταρτου μήνα που ακολουθεί το σχολικό μήνα ή τρίμηνο κατά το οποίο παραδίδεται το προϊόν.»
3. Στο άρθρο 7, η παράγραφος 4 αντικαθίσταται από το ακόλουθο κείμενο:
«4. Η καταβολή της ενίσχυσης πραγματοποιείται από τις αρμόδιες αρχές εντός προθεσμίας τριών μηνών από την ημέρα κατάθεσης της αίτησης που αναφέρεται στην παράγραφο 3, εκτός από περίπτωση ανωτέρας βίας ή περίπτωση που άρχισε διοικητική έρευνα η οποία αφορά το δικαίωμα για ενίσχυση.
Ωστόσο, οι αρμόδιες αρχές των κρατών μελών επιτρέπεται να καταβάλουν εντός της προθεσμίας που αναφέρεται στο πρώτο εδάφιο μια προκαταβολή. Η προκαταβολή αυτή καταβάλλεται μόνον κατόπιν συστάσεως της ασφαλείας του ιδίου ποσού, η οποία εξασφαλίζει το αίσιο τέλος της επιχείρησης. Στην περίπτωση αυτή, η τελική καταβολή πραγματοποιείται εντός προθεσμίας έξι μηνών από την ημέρα κατάθεσης της αίτησης.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Ιανουαρίου 1985.

Labels: 12
3
17
19